# **Beretning for Mårslet Fællesråd 2018**

## Introduktion

I det nu forgangne år har Helhedsplanen for 8320 atter været Fællesrådets centrale aktivitet. I forbindelse med sidste repræsentantskabsmøde nedsattes to udvalg, der skulle hjælpe med at omsætte den overordnede plan til konkrete aktiviteter. *Udvalget for byens afgrænsning* og *Udvalget for stier og grønne områder* har begge arbejdet flittigt og afleveret gode nuancerede indstillinger til Fællesrådets Forretningsudvalg (FU). Begge indstillinger kan læses på Mårslet.net, og FU arbejder nu på at udmønte konkrete elementer i indstillingerne i samarbejde med medlemsforeningerne og resten af lokalområdet. Planen for inddragelse i dette arbejde vil blive fremlagt på repræsentantskabsmødet.

FU har også arbejdet ihærdigt på at sikre, at Aarhus Kommunes forberedelser af Beder-Bering vejen samt tilhørende stiforbindelser forløber i en inddragende og gennemskuelig proces. Dertil kommer en løbende indsats for at sikre at Aarhus Kommune som helhed inddrager lokalområdet tidligt i kommunens øvrige arbejde med lokalområdet; herunder især i forbindelse med konkrete udstykninger. I denne årsberetning kommer FU ind på en række af disse aktiviteter.

Det er derfor ikke overraskende at året har været præget af meget høj mødeaktivitet: Månedlige møder i FU selv, møder med begge udvalg samt koordinering med udvalgsformændene, borgermøder om Beder-Bering vejen samt udstykninger og dertil en lang række koordinerende møder med kommunens embedsmænd, nabofællesråd mm.

Det har været en udfordring at opsamle og videreformidle den herved opnåede viden til lokalområdet, så derfor opdaterer FU sammen med gode frivillige kræfter nu Mårslet.net til ny version hurtigst muligt, så alt materiale om Helhedsplanen kan ses der. Vi ønsker at byens borgere løbende orienterer sig der og kommenterer på arbejdet med byens fremtid

FU har selv opnået en betydelig indsigt i Kommunens måde at arbejde på og etableret en lang række samarbejder. I den forbindelse bemærker FU, at man ønsker at fortsætte som samlet bestyrelse for at kunne videreføre Helhedsplanarbejdet.

## Nu er Beder-Beringvejsprojektet i gang

Forberedelsen af anlægsprocessen til Beder-Bering vejen blev i vores område indledt med et borgerrettet informationsmøde i Tranbjerg i oktober. Mødet blev afholdt af Aarhus Kommune på foranledning af de sydlige Fællesråd og kunne mønstre ca. 200 fremmødte. Da linjeføringen i det store hele har været kendt og fastlagt i flere år, har en væsentlig del af debatten og inddragelsen i stedet været centreret omkring støjforhold og etablering af gennemgående stiforbindelser, der kan anlægges i sammenhæng med vejen.

FU noterer sig med tilfredshed, at debatten om støj er blevet mødt med en stigende grad af lydhørhed fra Aarhus Kommunes side, hvor man nu forventer at imødekomme de mere skærpede støjkrav fra WHO.

Selve vejens forløb i terrænet vil dog udgøre et markant fremtidigt præg syd og vest for Mårslet og optager derfor med rette mange. Mårslet Fællesråd har derfor foreslået kommunen nogle konkrete steder i Mårslet, hvor informationstavler og markeringer af niveauforhold i terrænet kan opsættes.

I forbindelse med Beder-Bering vejen har Aarhus Kommune afsat midler til etablering af gennemgående stiforbindelser. Placeringen af sådanne har været drøftet med Aarhus Kommune, nabo-fællesråd samt inddraget lokale indstillinger. Aarhus Kommune arbejder nu på at færdiggøre endelige planer for stiføringer til høring i lokalområderne.

## Helhedsplanprocessen

Helhedsplanens principper er udformet så de kan fungere som rettesnor for konkrete aktiviteter i Mårslet og omegn. Med andre ord for at skabe helhed i en lang række tidmæssigt og geografisk afgrænsede projekter.

De to udvalg for *Byens afgrænsning* og *Grønne områder og stier*, har nu fremlagt deres arbejde for Fællesrådet, der er taknemmelig for udvalgenes omfattende og fine arbejde og gode forslag. Fællesrådet forbereder nu inddragelse og høring af 8320.

Nedsættelse af de to ovennævnte udvalg havde til formål at afsøge om udvalgsarbejder var en god måde at gribe det konkrete arbejde an på. Begge udvalg har ved stor indsats og grundige overvejelser bekræftet denne tilgang, som vil blive gjort til model for fremtidige aktiviteter i regi af Fællesrådet.

FU har besluttet følgende tilgang til høring:

1. De mest berørte parter inddrages først. De vil ske ved direkte inddragelse af de nærmeste grundejerforeninger og parter.
2. Efter den direkte inddragelse og tilpasning af fremsatte forslag, fremlægges information på flest mulig kanaler. Fællesrådet arbejder på en kommunikationsplan.
3. Slutteligt afholdes borgermøde, hvor forslagene kan debatteres.

Vi har på nuværende tidspunkt afholdt to sådanne møder efter ovenstående fremgangsmåde og erfaringerne herfra er overvejende positive. På dette års repræsentantskabsmøde vil FU derfor udfolde ovenstående trin til en principiel model for inddragelse og bede om repræsentantskabsmødets godkendelse.

## Mårslet Bladet

Mårslet Bladets nye redaktion har nu haft deres første hele sæson og arbejder godt og seriøst med Bladet. Distribution baserer sig på mange gode kræfter i byen, hvilket også fortjener anerkendelse. FU ønsker også at takke Bladets trofaste annoncører, som er en væsentlig forudsætning for at kunne have et blad af denne kvalitet.

## Ellesø og ådalen ved Vilhelmsborg

FU vil gerne rose de mange frivillige kræfter i byen der ved betydelig indsats og i samarbejde med Aarhus Kommune har skabt to nye og allerede stærkt besøgte udflugtsmål i Mårslet: Ellesø og den genskabte ådal ved Vilhelmsborg. Begge udflugtsmål fremhæver og bidrager til Mårslets skønne og historiske grønne omgivelser og viser vejen for tæt samarbejde mellem kommune og lokale kræfter.

## Mail og web

Mårslet.net har været et omdrejningspunkt for lokal information i 8320 i mange år. En trofast og ihærdig indsats fra ophavsmændene har holdt siden i live og opdateret med lokale opslag. FU er taknemmelige for dette store arbejde.

Den hurtige udvikling indenfor hjemmesider og ikke mindst sociale medier har dog gradvist overhalet Mårslet.net, og derfor er tiden kommet til at afløse siden. En gruppe under Fællesrådet har i et halvt års tid forberedt en ny hjemmeside, som snart kan lanceres. Vi forventer, at den nye hjemmeside i høj grad vil understøtte Fællesrådets brug som kommunikationskanal med hele 8320 om alle løbende aktiviteter. Vi håber, at det også bliver muligt for medlemsforeningerne at opdatere egene kontaktoplysninger på sitet.

Gennem hyppige opslag af møder og fremlæggelse af materiale på siden, skal det nye Mårslet.net således være med til at sikre den åbne og gennemskuelige proces FU ønsker for Helhedsplanen og ikke mindst den løbende udvikling af hele 8320.

FU vil fortsat kontakte medlemsforeninger direkte via deres oplyste mailadresser og opfordrer som altid medlemmer og medlemsforeninger til at holde deres kontaktoplysninger ajourført.

FU møder løbende den forventning, at man skal være til stede på Facebook sider med Mårslet og omegn som tema. FU vil indimellem bringe indlæg ud på udvalgte sider, men kan pt. ikke påtage sig at understøtte en egentlig debat på disse sider. Det overvejes løbende hvordan man kan favne debat på sociale medier for at brede debatten om byens fremtid mest muligt ud, men vi har ikke fundet det rette koncept for dette endnu.